По време на Римската империя Аквитания е територия на римската провинция Галия Аквитания, която е разделена на "Aquitania prima", "Aquitania secunda" и "Novempopulana" или "Aquitania Tertia". По време на Великото преселение на народите Аквитания е завладяна от вестготите. През късното лято 507 г. е завоювана в битката при Вуйе от Хлодвиг I, меровингския крал на салическите франки, и влиза във Франкското кралство. След смъртта на Хлодвиг I през 511 г. Аквитания е разделена между синовете му Хлотар I (югозападната част) и Хилдеберт I (западна част). През 555 г., след смъртта на Теодебалд, цяла Аквитания попада под владението на Хлотар I.